Norsk østhandelskammer

Norsk-Russisk Handelskammer (NRCC) var et bransjeuavhengig handelskammer som ble opprettet 20.oktober 2003 i Oslo av 18 norske og to russiske bedrifter.Som følge av krigen mellom Russland og Ukraina i 2022 og omfattende sanksjoner mot Russland som gjorde handel særs komplisert,  besluttet styret i NRCC å utvide foreningens markedsområder til å omfatte Nord- Sentral og Sør-øst-Europa, Baltikum og land i det tidligere Sovjetunionen.

En ekstraordinær generalforsamling i NRCC 27 september 2022 besluttet å omdøpe NRCC til Norsk Østhandelskammer (På engelsk East Office of Norway). 

Samtidig ble det vedtatt nye vedtekter for Norsk Østhandelskammer som i hovedsak er lik NRCCs vedtekter, med unntak av geografisk virkeområde og benevnelse av foreningen. 

Norsk Østhandelskammer er således et multilateralt Kammer, som har hovedfokus mot ovennevnte region, og aktivitet i hovednettverksarenaen i Oslo.

Bakgrunn
Både tidligere NRCC, og etterfølgeren Norsk Østhandelskammer, hadde og  har som formål å bistå medlemsbedrifter med etablering av forretningskontakter, kobling av foretak,utveksling av informasjon, kunnskaper og erfaringer. Foreningen er en upolitisk, ikke-statlig og ikke-kommersiell organisasjon og er etablert av næringslivet i Norge og partnerland.

Kontorer 
Norsk-Russisk Handelskammer var de første årene etablert i Akersgaten, Oslo, men har siden 2020 hovedkontor i Strandveien 50 på Lysaker ved Oslo. Norsk Østhandelskammer holder til i samme lokaler. 

I 2006 etablerte NRCC et representasjonskontor i Moskva. Dette ble lagt ned i desember 2015 som følge av sterkt redusert samhandel på grunn av de geopolitiske begivenheter som fant sted i 2014.

Siden 2021 har kammeret  et regionskontor i Kirkenes som utfører ulike aktiviteter for foreningens  medlemmer mot og i de nordlige regioner i Russland  og østover langs den nordlige sjørute og i Nord-Norge. Grunnet krigen i Ukraina fant det per 2022 ikke sted aktiviteter i form av fellestiltak for medlemmene nord i Russland.

Engelsk er normalt det offisielle språket i Norsk Østhandelskammer i seminarer og forumsammenheng i Nettverksarena Oslo. Næringslivsfrokoster holdes dog som oftest på norsk, herunder med enkelte regionale medlemsmøter i Nord-Norge. Events ute i markedene holdes på engelsk.

Finansiering

Virksomheten i NRCC ble finansiert primært ved medlemsavgifter og ved deltakerbetaling fra events organisert for kammerets medlemmer og eventuelle inviterte gjester. Det samme gjelder for Norsk Østhandelskammer.

Fra oppstart av NRCC utgjorde foretakssponsorat en vesentlig tilleggsinntekt og særskilt i samband med kammerets arrangementer av Norwegian-Russian Business Forum (NRBF) siden 2010.  

Det første NRBF ble arrangert i samband med daværende president Medvedevs statsbesøk til Norge. NRBF VII var planlagt  arrangert i St.Petersburg i 2022, men ble kansellert på grunn av krigen mellom Russland og Ukraina. Etter 2014 er sponsoravtaler vesentlig redusert, og foreningen har erstattet inntektsbortfallet med mer prosjektrettet bilateralt næringsarbeid. Ytterligere NRBFs i Russland vil ikke bli arrangert de nærmeste årene som følge av krigsituasjonen. Fra 2012 inngikk NRCC treårige programavtaler med det norske Utenriksdepartementet om utførelse av diverse markedsaktiviteter i det russiske markedet for både norske og russiske selskaper. På grunn av krigen i 2022 er mange tiltak kansellert.

NRCC initierte etablering av industriklynger i Norge med det russiske markedet som hovedfokus, innen maritim og akvasektor. Opprinnelige klynger var Møre Maritime Russia Cluster og Norwegian Russia Aqua Cluster. MMRC ble høsten 2021 utvidet fra en regional til en nasjonal maritim klynge. Fra sommeren 2022 er klyngene ombenevnt til Norwegian Aqua Cluster og Norwegian Maritime Cluster og opererer i likhet med Norsk Østhandelskammer primært i utvidede markeder nevnt over.

Ledelse

Daglig leder i NRCC, og en av grunnleggerne av kammeret, var Jarle Forbord. Etter samtaler i mars 2003 med daværende ledere av interimstyret i kammeret, adm.direktør i Amedia Russland, Reidar Karlsen og partner i advokatfirmaet Selmer DA, Thomas G.Michelet, ble Forbord ansatt som daglig leder.

Forbord ledet NRCC fra 2003 og frem til 1. september 2021, da han valgte å gå av ved oppnådd pensjonsalder. Han fortsetter et par år i deltidsstilling som spesial rådgiver i nåværende Norsk Østhandelskammer.

1. september 2021 ansatte styret daværende senior prosjektleder i NRCC, Hans-Olav Rekdal, som ny daglig leder. 

Fra 27 september 2022 er Hans-Olav Rekdal tilsatt som daglig leder i Norsk Østhandelskammer (East Office of Norway på engelsk).

Styreledere
Styreleder fra oppstart av det bilaterale Norsk-Russiske Handelskammeret (NRCC) i 2003 og frem til sommeren 2014 var partner  i advokatfirmaet Selmer DA, Thomas G Michelet.
  
Fra sommeren 2014 tok partner i advokatfirmaet Hjorth, Liv Monica Stubholt, over styreledervervet og representerte Kværner i styret i NRCC. I 2015 ble hun partner i advokatfirmaet Selmer DA,men fortsatte å representere Kværner som styreleder. Stubholt og Kværner avsluttet styreledervervet i NRCC i juni 2020.

I perioden medio juni 2020 til medio oktober 2020 fungerte nestleder i styret, Katarina Sætersdahl fra NHO, som styreleder i NRCC. 

Styret utnevnte høsten 2020 daværende styremedlem Hans Christian Dall Nygård fra Kirkenes Fondsforvaltning til ny styreleder i NRCC.

Fra 27 september 2022 er Dall Nygård styreleder i Norsk Østhandelskammer.

Medlemmer 
NRCCs medlemmer bestod av små, mellomstore og større bedrifter (SMB) som hadde virksomhet i eller rettet virksomheten sin mot Russland (og russiske bedrifter – mot og i Norge) eller som hadde interesse av å følge med på utviklingen i norsk-russiske næringslivsrelasjoner. Kun bedrifter som var registrert i Norge eller i Russland kunne søke om medlemskap i kammeret, uavhengig av bedriftens selskapsform, bransjetilhørighet eller virksomhetsomfang. Styret i kammeret avgjør medlemsopptak.

Per 27. september 2022 hadde foreningen om lag 110 norske og russiske medlemmer. Norsk Østhandelskammer har tatt over medlemskapene fra samme dato. Medlemskap tegnes for tolv måneder. I Norsk Østhandelskammer vil foretak og organisasjoner i de nye markedsområdene kunne tegne medlemskap og velges inn i styret og diverse utvalg som etableres.

Æresmedlemmer 
NRCC har utnevnt en håndfull æresmedlemmer. De første æresmedlemmer ble utnevnt for mangeårig banebrytende og konstruktiv næringsrelatert bilateral innsats mellom Norge og Sovjetunionen i perioden 1945 til 1990,  

Siden har styret besluttet å hedre nye personer med æresmedlemskap for flere tiårs innsats for utbedring av bilaterale næringsrelasjoner og aktiv støtte til NRCC på ulikt vis: 

 Minister Leonid Reiman (2006)
 Ambassadør Øyvind Nordsletten (2008)
 Disponent Kaare Karlstad (2009)
 Ordfører Nils Edvard Olsen (2009)
 Ambassadør Tor B. Næss (2009)
 Direktør Per Støle (2011)
 AmbassadørRolf Baltzersen (2011).
 I 2021 ble daglig leder Jarle Forbord, utnevnt til æresmedlem.
 Samme år ble også Reidar Karlsen, grunnlegger og nestleder i styret og senere leder av rådet i NRCC, tildelt æresmedlemsskap.
 Tidligere president i Murmansk Kammer for Handel og Industri, Anatolij Glusjkov, ble i 2021 hedret med æresmedlemskap for fremragende samarbeid mellom bilaterale kamre og styrking av tosidige kommersielle relasjoner i nord.
 Æresmedlemskapene fortsetter i det nye kammeret, Norsk Østhandelskammer.

Tjenester og publikasjoner 
Kammeret  tilbyr medlemmene regelmessig nettverksmøter og frokostmøter i Oslo, samt et par årlige sosiale arrangement i hovednettverksarenaen i Oslo. 

NRCC tilbød tidvis nettverkssamlinger i Moskva, St. Petersburg og Murmansk for kammerets medlemmer og inviterte russiske ikke-medlemmer. Tiltakene ble delvis finansiert av det norske Utenriksdepartementet. Disse tiltakene opphørte i 2022.

NRCC utga nyhetsbrev, gjennomførte seminarer og workshops. En sentral aktivitet de senere år i NRCC var Business 2 Business-samarbeid, som ble utført på kommersielt grunnlag både for medlemmer og ikke-medlemmer.

Annethvert år mottok NRCC medlemmer invitasjon til deltakelse i Norsk-Russisk Business Forum (NRBF) i respektive hovedsteder. Første NRBF ble arrangert i 2010 i samband med daværende president Medvedevs statsbesøk til Oslo. I 2022 planla Kammeret  NRBF VII arrangert i St.Petersburg.Pga den geopolitiske situasjonen, ble arrangementet kansellert.NRCC tilbød også ulike kompetansehevende tiltak for medlemmer om det russiske markedet, russisk kultur og samfunn. Slike og liknende tiltak vil i Norsk Østhandeskammer bli gjennomført  mhp kompetanseheving og erfaringsutveklsing  i de nye markedsregionene. 

Kammeret pleide regelmessig kontakt med utenriks- og handelsmyndigheter i regionen, var deltaker i offisielle møter i eventuelle bilaterale kommisjoner for økonomisk, teknisk og vitenskapelig (TØIS) samarbeide, samt i arbeidsgrupper underlagt kommisjoner.(Hva angår Russland gjelder dette «Arbeidsgruppen for regionalt og grensekryssende samarbeid» og «Arbeidsgruppen for skipsbygging». De siste par år er det ikke avholdt møter i den økonomiske kommisjonen eller i arbeidsgruppene mellom Norge og Russland.

Norsk-Russisk Handelskammer utga i årene 2014–2017 en trykt publikasjon med tittelen Norsk-Russisk Næringslivsjournal, som fantes i både norsk og russisk versjon og som ble distribuert til kammerets medlemsbedrifter, eksterne næringslivsaktører, myndigheter, foreninger og organisasjoner i Norge og i Russland. Redaktør var Knut A. Mugaas. Fra 2017 har kammeret utgitt et nyhetsbrev regelmessig med forretningsnyheter fra det nordvestlige distrikt i Russland til medlemmene. Etter 27. februar 2022 opphørte produksjonen av slike nyhetsbrev.

Referanser

Eksterne lenker 
 Norsk-Russisk Handelskammer (engelsk)
 Norsk-Russisk Handelskammer (russisk)

Norske næringslivsorganisasjoner
Etableringer i 2003